**1460-1487 : Plusieurs Acensements dont un à Fraignot.**

Documents trouvés et disponibles en ligne sur les AD 21 dans Inv-266 de **l’Ordre de Malte, Grand Prieuré de Champagne.**

https://www.archinoe.fr/v2/ad21/visualiseur/ir\_ead\_visu\_lien.html?ir=26290&id=663645356

Transcription : Yves Degoix le 24/09/2023 Salamandre.jpg

J’ai remarqué qu’en 1464 « *… 40 sols tournoys monnoy a present courrant …* »

**1477 Acensement pour frère Jehan MUCLETTE de la maison de Uncey**

vue 65

A tous ceulx qui ces presentes verront et orront nous frere

Girard de HEM de la saincte maison de l’ospital sainct Jehan de Jerusalem humble

prieurs de Champaigne et commandeur des Commanderies de Beaunes Bures

Espailly et Lorrainne Salut savoir faisons que pour les augmentacions

reparacions et evidens proffiz de notre commanderie dudit Bures nous confians

a plain des bons sens consciences loyaulté et preudommye bon vouloir et

cordialité de notre cher bien aime religieux en Dieu frere Jehan MUCLECTE

Aussi pour les agreables services qu’il a fait a notre religion fait

journellement et esperons qu’il sera au temps advenir / a icelluy avons

donné et par ces presentes lestres donnons et conferons notre maisons de

Uncey tant en rentes cences lodz terres bois preyz vignes molins

et aultres appertenances et esmoluments a icelle appartenant pour et parmy

nous payer et rendant annuellement chacun an a notre chappitre pendant

ou a noz successeurs prieurs et commandeurs la somme de cinquante

florins de responcion de chappitre cest assavoir dix gros pour florin

Et oultre plus sera tenuz de faire ou faire faire honnorablement

le divin service en la chappelle dudit Uncey enluminer et garnir

de tous vestemens et aultres appartenant en icelle chappelle / Relever

maintenir et soustenir toutes les maisons granges et estables et

sales dicelle et aussi faire redresser les meures et murailles

en l’entour dicelle et de mectre estat en l’ostel quant il est de bonne

conscience en notre religion et le tout deans cinq ans advenus

prochains venant maintenir et soustenir tous procez mehuz et a mouvoir

avec tous impoz mis ou a mectre en notreditte religion et de payer

aussi toute charges advenues et nouvelles se pour en doibvent que

Dieu ne veulle / Et de nous recevoir deux fois l’an en faisant

notre visitacion ou notre lieutenant ou commis par jours naturel

a ces propres fraiz missions et despens par ainsi en acomplissant

les choses dessusdittes / dicelle maison par nous ainsi donnée et conferé

audit frere Jehan MUCLETTE nous devestons et icelluy frere

Jehan MUCLETTE en revestons par la donnacion de cesdittes presentes

pourveu qui sera aussi tenus de maintenir et soustenir laditte

maison et heritaige y appertenances et des maintenant luy en

baillons et delivrons la vraye possession et saisine ten promect

en bonne foy soubz le veul de notre religion et soubs l’obligacion

vue 66

des biens temporelz dicelle commanderie lesquelz nous obligeons quant

ad ce de nostre bail et donnacion avoir et tenir ferme et estable sans

aucunement y contrevenir / En tesmoing de ce nous avons scellé nosdittes

presentes de notre scel armoyé de noz armes faictes et passées le premier

jour du mois de fevrier l’an mil iiiiC lx et xvii a Dijon (1477)

**1487 Acensement pour Philibert MICHAULT de la cure de la tour de Champignolles**

A tous ceulx qui ces presentes lectres verront et orrons nous frere Guillaume

DAPPELLEVOISIN de la saincte maison Sainct Jehan de Jerusalem humble prieur

de Champaigne et commandeur des Commanderies de Beaune Bures

Espailly et Lorrainne Salut en Dieu notre seigneur Savoir faisons que

nous confians des bons sens (con)sciences loyaulté et preudhommye de

notre cher et aimé frere religieux en Dieu frere Philibert MICHEAUL

Aussi pour les aggreables services qu’il a faict a nous et a notreditte

religion et esperons qui fera au temps avenir / Aussi pour

l’evidant proffit et utilité de notre Commanderie de Beaune / affin

que les esglises des cures et chappelles de notreditte religion soient de

mieulx en mieulx desservies des divins offices et maisons des reparacions

dicelles par le conseil advis et consentement de plusieurs nos freres

estans avec nous au lieu de Voullennes les Templiers / avons donné

et conferé et par ces presentes donnons et conferons a icelluy frere

Phillibert sa vie durant nostre cure en spirualité et maison nommée

la Tour de Champignoles les dismes et redevances dehuz au lieu de

Thury et de notre chappelle dicte le Paris l’ospital pres Nolay tant

en tailles rentes censes terres preys coustumes de grainnes gelines

avec tout leurs appertenances / avec dix bichotz de grainnes assavoir

quatre bichots blefz trois bichotz seigle et trois bichotz avenne mesures

dudit Champignoles vingt ouvrées de vignes nommées les Vignes de

Nanteul deppendance dudit Champignoles ainsi qu’elle se comporte avec

appertenances dicelles tant en obligacions mortuaires offerandes et

aultres choses et esmolumens spirituelz qui pourroient escheoir et

appartenir en notre cure de Champignoles desdits Thury et Paris

l’ospital / Et ce le tout pour le tout residence bestiance et vie dudit

frere Phillibert en .d…tion et les gaiges de dix frans et trois

muyz de vin que l’on souloit bailler chascun an aux cures et chappellains

desdittes cures pour icelles regir gouverner et definir de toutes charges

anciennes et accoustumées en icelles cures et chappelles reserve toutesfois

audit frere Phillibert la grainne desdits dix bichots dessusdit / parmy ce qui

sera tenus de nous payer et a noz successeurs commandeurs dudit

Beaune ou Champignoles ung florin de chappitre tant seullement chacun an

au jour de la celebration de notredit chappitre provincial qui est la

respencion ancienne et acoustumée de payer a cause des dismes

dudit Thury Sera aussi tenu de maintenir et soustenir la maison

dicte la Tour dudit Champignoles de toutes reparacions neccessaires

vue 67

ou ont acoustumé d’avoir leurs residences les curés de nostre ditte cure

de Champignoles / Item aussi sera tenus de maintenir et soustenir

tous procez methuz et a mouvoir a cause de notreditte cure et chappelle

et des dismes dudit Thury appertenances et revenues iceulx a ses fraiz missions

et despens / Item sera aussi tenus nous recevoir une fois l’an ung

jour naturel seullement en saisine notre visitacion a ses missions

aussi et despens / Et par aussi en icelles cures chappelles de ….

maison et appertenances en icelles nous nous devestons pour nous et

noz successeurs commandeurs dudit Beaune et Champignoles et icelluy

frere Phillibert en revestons / et par ces presentes luy instituons notre

eternel saditte vie durant de notreditte cure / et definitivement

luy en baillons la vraye saisine et possession pour en user et joyr

sadite vie durant comme dict est / Item promectz en bonne foy soubz le

veul de notre religion et soubz l’obligacion des choses dessusdittes par

nous données / Ceste presente donnation avoir et tenit ferme estable

vaillable et agreable sadite vie durant sans icelle corrumpre ales

ou souffrir ales a l’encontre en quelque manieres que ce soit / en

tesmoing de ce nous avons scellées ces presentes lectres de notre scel

armoyé de noz armes avec le seing manuel de notre scribe icy mis

le huictieme jour du mois de may l’an mil iiiiC iiiiXX et sept(1487)

Ainsi signé / H. le BAUDT

**1477 Acensement pour frère Jehan MUCLETTE de la maison de Uncey** (doublon)

A tous ceulx qui ces presentes verront et orront nous frere Girard du

HEM de la saincte maison d’ospital Sainct Jehan de Jerusalem humble

prieur de Champaigne et commandeur des Commanderies de Beaune

Bures Espailly et Lorrainne Salut savoir faisons que pour

les augmentations reparations evidens proffis de notre commanderie

dudit Bures / nous confians a plain les bons sens consciences loyaulté

et preudhommye bon vouloir et cordialité de notre cher et bien aimé

religions en Dieu frere Jehan MUCLECTE / Aussi pour les agreables

services qu’il a fait a notre religion fait journellement et esperons

qui feroit au temps advenir / A icelluy avons donné et par ces presentes

lectres donnons et consferons notre maison de Uncey tant en rentes

censes preyz terres boys justices vignes molins et aultres appertenances

et esmolumens a icelle appartenances / pour et parmy nous payent

et rendant annuellement et chacun an a notre chappitre provincial ou a nos

successeurs prieurs et commandeurs la somme de cinquante florins

de responcion de chappitre cest assavoir dix gros pour florin / et oultre …

sera tenus de faire ou faire faire honnorablement le divin service

en la chappelle dudit Uncey enluminer et garnir de tous vestemens

et aultres appertenances en icelle chapelle / relever maintenir et soustenir

toutes les maisons granges et estables et sales en icelle / Et aussi

faire redressers les meures et murailles en l’entour d’icelle / et

de mectre estat el l’ostel comme il est de bonne coustume en notre religion

Et le tout deans cinq ans advenir prochain venant / et maintenir

et soustenir tous procez mehuz et a mouvoir avec tous impotz

mis ou a mectre en notre religion et de payer aussi toutes charges

advenues et nouvelles se pour en doibvent que Dieu ne veulle / Et

de nous recevoir deux fois l’an en faisant notre visitacion ou notre lieutenant

ou commis par jours naturela ces propres fraiz missions et despens

par ainsi en acomplissant les choses dessusdittes / dicelle maison par

nous ainsi donnée et conferé audit frere Jehan MUCLETTE nous

devestons et icelluy frere Jehan MUCLETTE en revestons par

la donnacion de cesdittes presentes pourvehu qui sera aussi tenus

de maintenir et soustenir laditte maison et heritaige y appertenances

et des maintenant luy en baillons et delivrons la vraye

possession et saisine en promectant en bonne foy soubz le veul

de notre religion et soubs l’obligacion des biens temporelz dicelle

commanderie lesquelz nous obligeons quant ad ce

vue 68

de nostre bail et donnacion avoir et tenir ferme et estable sans

aucunement y contrevnir / En tesmoing de ce nous avons scellé

nosdittes presentes de notre scel armoyé de noz armes faictes

et données le premier jour du mois de feuvrier l’an mil

iiiiC soixante et xvii a Dijon (1477)

**1464 Acensement pour frère Jehan MOREL de la cure de Fraignot, frère Nicole de ROBERCOURT voulant s’arrêter.**

A tous ceulx qui ces presentes lectres verrons et orrons nous frere Estienne

de BUSSUL de la saincte maison de l’ospital Sainct Jehan de Jerusalem humble

prieur en Champaigne / Salut savoir faisons que comme feu de bonne

memoire frere Hugues DARCY jadis prieur de notredit prieuré de Champaigne

eust donné et conferé a notre cher et aimé frere religieux en Dieu frere

Nicole de ROBECOURT commandeur de la maison de Montmorost membre de notre commanderie

de Bures a sa vie pour icelle regir et gouverner lequel frere Nicole

nous a fait dire et exposer que pour le present a charge grand tant

en spirituel comme temporel mesmement a charge des responcions de

notre prioré et ne peult bonnement faire les …. desdittes responcions

ne faire son debvoir ne entendre au gouvernement de laditte maison de

Montmorost / Et que en icelle maison a faictes plusieurs belles reparacion

comme appert / Et auroit grant desplaisir faire icelle maison venoit a desolacion

que ne feussent bien maintenir lesdittes reparacions ainsi solles alles sont

faictes de present / Pourquoy nous a prié et instamment requis que

voullissions octroyer et donner licence de asseoir et donner notreditte maison

de Montmorost de rechief a notre religieux et aimé frere Jehan MOREL son

………. au survivant d’eulx deux pourveu que ledit frere Nicole joyra

dicelle sadicte vie durant ainsi comme paravant nous inclinant

a la supplicacion dudit frere Nicole avons donné et baillé et laissé donnons

baillons et laissons par ces presentes notre maison de Montmorost audit

frere Jehan MOREL en spirituel comme temporel ensemble la

cure de Fraignot avec toutes leurs appertenances tant censes rentes

revenus tailles du ruz que ou dela taille d’oultre mer mains

morte espans et aultres redevances quelconques qui sont en

villes finaiges territoire de Mignot Beneuvre Fraignot Bussieres

Busserotes Montenaille et Vesvrottes soient dismes justices et toutes

aultres choses quelconques appertenant a notre maison de Montmorost

cures dudit Fraignot sans riens reserver ne retenir a nous ne a noz

successeurs commandeurs dudit Bures // Parmy ce qu’ilz seront tenus a nous

et a noz successeurs rendre et payer chascun an pour responcion la somme

de dix florins de chappitre dix gros pour florins au temps et terme

dudit chappitre et de supporter toutes charges de toutes reparacions

et procez / et reservons en ce pour nous et noz successeurs que fera

ledit frere Nicole aloit de vie a trespas avant que ledit frere Jehan

MOREL que la despoille dudit frere Nicole nous de mourir sans

l’ancien estat dudit Montmorost / Item seront tenus de nous ou de

noz successeurs commandeurs recepvoir une fois en l’an par

maniere de visitacion / et aussi seront tenus de disme en

vue 69

faire deservir le divin office de notreditte cure de Fraignot ensemble la

chappelle dudit Montmorot selon et en la maniere qu’il est acoustumée

de faire selon les bons uz et coustumes de notre religion / pourquoy

nous promectons en bonne foy soubz le veul de notre religion

nous et noz successeurs prieurs commandeurs dudit Bures / toutes

les choses dessusditte tenir fermes et agreables sans les corrompre

enfraindre / et non venir ou consentir venir par nous ou par

en aulcunne maniere quelconque au contraire des choses dessusdittes

par ainsi de notreditte maison et cure dessusditte ensemble toutes

appertenances nous desvestons et ledit frere Jehan MOREL en revestons

sa vie durant et luy en baillons par ces presentes la possession

et saisine / en tesmoing de ce nous avons scellés ces presentes

de notre scel armoyé de noz armes faictes et données en la

maison du temple de Beaune durant notre chappitre par…

le septiesme jour du mois de juillet l’an mil iiiiC lxiiii (1464)

Ainsi signé F. GUILLES

**1486 Acensement pour frère Pierre GUILLEREAULT de Thoisy le Désert, frère Martin VIAN voullant s’arrêter**

Nous frere Guillaume DAPPELLEVOISIN de la saincte maison de l’ospital sainct

Jehan de Jerusalem humble prieur d’icelluy en Champaigne et commandeur de la

Commanderie de Beaune Bures espailly et Lorrainne Salut Savoir

faisons a tous que ces presentes lectres verront et orront que comme

il soit ainsi que feu bonne memoire noble et religieuse personne

frere Estienne BUSSUL a son vivant prieur d’icelluy prieuré et commandeur

dudit Beaune des long temps eust et ait donné et conferé a notre bien

aimé religieux en Dieu frere Martin VIAN notre maison de Thoisy le Desert

membre de notre commanderie de Bures avec les appertenances d’icelles et pour

survenir aux afferes dicelluy nous considerans le proffit et augmentacion

de notre religion / et aussi les bons services que ledit frere Martin nous a fait

affin que le divin service soit fait de mieulx en mieulx en notre chappelle

dudit Thoisy et que notreditte maison et appertenances soient bien maintenant

regis gouvernés et soustenus par l’advis et deliberacion de tous les

freres dudit prioré estant avec nous en notre chappitre provincial par

nous tenu et celebré au lieu de Voullennes les Templiers le vii ème

jour du mois de may l’an mil iiiiC iiiiXX et six (1486) et du consentement

et en la requeste dudit frere Martin avons acompaigné avec luy

notre cher et bien aimé frere frere Pierre GUILLEREAUL en nostreditte

maison de Thoisy le Desert ensemble toutes ses appertenances et drois

quelxconquestant spirituelz que temporelz / et leur avons donné

et delaissé donnons et delaissons et par ces presentes assoirons

et acompaignons tant en rentes censes tailles fours preiz

terres arables proffiz et emolumens quelxconques leur vie

durans et du survivent d’ung chacun d’eulx pour regir et gouverner

honnorablement maintenir et soustenir lesdittes chappelles et maisons en

bon et convenable estat tout selon les bons Uz et Coustumes de

notre religion / parmy ce que les dessusdit sont et seront tenuz de

nous payer et a noz successeurs commandeurs dudit Bures au terme

de notre chappitre provincial de responcion la somme de vingt florins

de chappitre avec tous impoz mis et a mectre en notre religion / et

seront tenuz iceulx freres de nous recevoir nous et noz gens

ung jour naturel une fois l’an en faisant notre visitacion a leurs

propres missions et despens / et auront lesdits freres en noz bois

dudit Thoisy leur chauffaige pour eulx leurs serviteurs et

mitanchiers aulcungs en y mecterons en ladite maispon / et

vue 70

avec ce prendront tous bois en notredit bois pour le soustement

desdittes maisons avec tout le proffit des paissons que constient

chacun an ledit bois / et par ainsi dudit membre de Thoisy le Desert

et de toutes les appertenances dicelle tant spirituels que temporels

nous devestons pour nous et noz successeurs commandeurs

dudit Bures / et iceulx freres Martin VIAN et Pierre GUILLEREAUL

en investons leurs vies durant et du survivent eulx

promects en bonne foy soubz le veul de notre religion et soubz

l’obligations de tous les biens appertenances dudit Thoisy lesquel eulx

nous submectons et obligeons quant ad ce ce present bail et

donnacion avons et tenus pour agreable ferme et estable

comme dit est / en tesmoing de ce nous avons fait sceller

ces presentes de notre scel armoyé de noz armes faictes et

passées en notredit chappitre les an et jours dessus dit / Ainsy

signé H. le BAUDT ////

**1486 Mise au point Ratification**

A tous ceulx qui ces presentes lectres verront et orront nous

frere Guillaume APPELLEVOISIN de la saincte maison de l’ospital Sainct

Jehan de Jerusalem humble prieur dicelluy en Champaigne Salut

en Dieu notre seigneur Savoir faisons que les lectres parmy

lesquelles ces presentes sont annepres et de tout le contenu en

icelles nous en conseil et assentement de tous les freres dudit

prioré estant avec nous en notre chappitre provincial par

nous tenu et celebré au lieu de Voullennes les Templiers

le viii ème jour du mois de may l’an mil iiiiC iiiiXX et six (1486) avons

loué et consenti ratiffié et approuvé louons et consentons

ratiffions et approuvons et par ces presentes consfirmons en

tesmoings desquelles choses nous avons fait mectre le scel de

notredit prioré a ces presentes lectres faictes et passées en notredit

chappitre les an, jour et lieu dessus dit

**1460 Acensement pour frère Pierre de BOSREDONT de la maison de Vichastel les Nancey en Lorraine**

Item une aultre lectre par laquelle mondit seigneur le prieur a donné

et conféré a frere Pierre de BOSREDONT commandeur de la Romaigne

le membre et maison de Vichastel les Nancey membre de sa

commanderie de Lorrainne ensemble tous ses appertenances quelxconques

en spirituel et temporel sa vie durant tant seullement

avec toutes les censes rentes terres preiz bois rivieres vignes

molins justices dismes tailles et generallement tous aultres redevances

seigneuriales quelxconques appertenances audit membre et maison en

quelque lieu qu’elles soient assises et situées sans en retenir reserver

a luy ne a ces successeurs commandeurs dudit Lorrainne excepté

les mainmortes espans confiscacions et feux mariaiges qu’ils

referont a luy et a sesdits successeurs commandeurs excepté que

quant le cas y escherra ledit frere Pierre y prandra sur chacun

lx sols tournois tant seullement / et parmy ce ledit frere Pierre sera

tenu de luy payer et a sesdits successeurs commandeurs chacun an

sa vie durant au terme du chappitre provincial ou qu’il se

treuve de responcion la somme de lx florins de chappitre le premier

terme commance audit chappitre prochain venant / et il sera tenu de

deservir ou faire le service esdits membre et maison le divin

office et service comme acoustumé a esté faict au temps passé

Et maintenir et soustenir iceulx maison et membre / et

aussi tous proces commencés et a commencer / et aussy le

recevoir ou son lieutenant ou commis / et les soustenir deux fois

vue 71

chacun an faisant visitacion et payer tous impoz mis et a mectre

et tout a ses fraiz missions et despens donné et datté du 6 ème

d’octobre mil iiiiC lx (1460)

**1460 Acensement à frère Pierre de BOSREDONT de la maison de Robercourt**

Item une aultre lectre par laquelle monseigneur de Champaigne donne a

frere Pierre de BOSREDONT commandeur de la Romaigne une maison et

membre de Robercourt ensemble toutes ses redevances et deppendances

quelxconques sans en riens reserver audit sieur de Champaigne ne a ses

successeurs commandeurs dudit Lorrainne chambre priorale dudit

prioré la vie dudit frere Pierre tant seullement parmy payant

audit sieur de Champaigne chacun an la somme de vingt cinq florins

chappitre / Et avec ce est et sera tenuz de faire toutes reparacion

en notre maison et membre de Robercourt / et payer toutes et

quexconques mises et a mectre tant par ledit ordre que par

faire les terriers recouvré a son povoir tous les droiz et redevances

dehues a nostre maison de Robecourt et ses appertenances dicelles et d….

et soustenir tous procez commancez et a commancer a cause de laditte

maison de Robercourt et deppendances dicelle / et aussi de nous

soustenir ou notre certain commandeur chacun an une fois / et toutes

les choses dessusdittes faire a ses propres fraiz missions et despens

dont icy promects icy ledit sieur s’en desvest et invest

ledit frere Pierre parmy payant chacun an laditte somme de vingt

et cinq florin a notre chappitre provincial qui sera mil iiiiC

lxi (1461) / Et ainsi d’an en an et de terme en terme laditte vie durant

tant seullement dudit frere Pierre / donné le xxvi jour du mois


de mars l’an mil iiiiC lx (1460)

Donné par coppie et collationné au vray original

par le membre de la religion et du notaire cy soubz

scripz le seziesme jour du moys de xxxxx

may l’an mil iiiiC iiiiXX et dix neuf (1499)



**1460 Acensement à frère Jehan LEARD de la maison Wirecourt les Boyon en Lorraine**

Item une aultre lectre par laquelle monseigneur de Champaigne donne et

confere a frere Jehan LEARD sa vie durant entierement une

maison de Wirecourt les Boyon membre de la commanderie de

Lorrainne en chief et en membres tant en rentes censes redevances

emoluments mainmortes espanes justices et tous aultres droiz

appartenant a icelle sans en riens retenir ou reserver audit monseigneur

de Champaigne ou a sesdits successeurs parmy ce que ledit frere LEARD

sera tenu de rendre et payer audit monseigneur de Champaigne

en saditte vie durant au terme du chappitre provincial la somme

de soixante cinq florins de chappitre ung chacun florin compté

pour dix gros tournois / et aussi sera tenu de payer pour

une chacune mainmorte et espane qui escharront audit lieu

lx sols tz a nous francs et quictes / et lesquelles mainmortes

et espanes ledit frere Jehan sera tenu de pourchasser requerir et

deffendre a ses propres frais et missions / et sera tenu saditte

vie durant de maintenir soustenir et de servir laditte maison sesdits

membres et appertenances bien et convenablement tant en divin

office comme en temporel / et nous recevoir ou nostre lieutenant

et procure oudy hostel chacun an une fois ou deux / sera aussi

tenu de soustenir et deffendre tous proces mehuz et a mouvoir

a cause de laditte maison a sesdits fraiz et missions et de

supporter et payer toutes charges mises et a mectre sur icelle

maison / et tout selon les bons uz stilles et coustumes de

notre religion icy promects lesdittes lectres données en datte


du jour xi ème de juing l’an mil iiiiC lx (1460)

Donné par coppie collation faicte au vray original

par le membre du chappitre du prieuré de Champaigne

et notaire soubscript le seiziesme jour du mois

de may l’an mil iiiiC iiiiXX dix neuf ( 1499)



vue 72

**1460 Acensement pour frère Pierre de BOSREDONT de la maison de Vichastel les Nancey en Lorraine (doublon)**

Item une aultre lectre par laquelle Mondit Seigneur le prieur a donné et conferé

a frere Pierre de BOSREDONT commandeur de la Romaigne et membre et

maison de Vischastel les Nancey membre de sa commanderie de Lorrainne

ensemble toute ses appertenances quelxconques en spirituel et temporel

sa vie durant tant seullement avec tous censes rentes terres preiz

bois rivieres vignes molins justices dismes tailles et generallement

toutes aultres redevances seignories quexconques appartenant audits membres

et maison en quelque lieu qu’elles soient assises et situées sans en riens

retenir a luy ne a ses successeurs commandeurs dudit Lorrainne excepté

les mainmortes espances confiscacions et feux mariages qu’il a

reserve a luy et a sesdits successeurs commandeur excepté que generallement

quant le cas y escherra ledit frere Pierre y prendra sur chacune lx sols

tournois tant seullement / et parmy ce ledit frere Pierre sera tenu de

luy payer et a sesdits successeurs commandeur chacun an sa vie durant

au terme du chappitre provincial ou qu’il se tienne responsion la

somme de lx florins de chappitre / le premier terme commance audit

chapitre prochain venant / et il sera tenu de deservir ou faire deservir

ses membres et maison le divin office et service comme acoustumé

a esté faire ou temps passé et maintenir et soustenir iceulx

maison et membre / et aussi tous procez commancés et a commencer

et aussi le recepvoir ou son lieutenant ou commis et les soustenir

deux fois l’an chacun an faisant visitation et payer tous impoz

mis et a mectre et tout a ses fraiz missions et despens donné

en date du sixiesme d’octobre mil iiiiC lx (1460)

**1460 Acensement à frère Pierre de BOSREDONT de la maison de Robercourt (doublon)**

Item une aultre lectre par laquelle monseigneur de Champaigne donne a frere

Pierre de BOSREDONT commandeur de la Romaigne une maison et membre

de Robercourt ensemble toutes ses redevances et deppendances quelxconques

vue 73

sans en riens reserver audit sieur de Champaigne ne a ses successeurs commandeurs de

Lorrainne chambre priorale dudit prioré la vie dudit frere Pierre tant seullement

parmy payant audit sieur de Champaigne chacun an la somme de vingt cinq florins

de chappitre / Et avec ce est et sera tenuz de faire toute reparacion

en notredite maison et membre de Robercourt / et payer toutes charges quelxconques

mises et a mectre tant parledit ordre que par aultres faire les terriers

recouvré a son povoir tous les droiz et redevances dehues a nostre maison

de Robecourt et ses appertenances dicelles et de maintenir et soustenir tous

procez commancez et a commancer a cause de notreditte maison de Robercourt

et deppendances dicelle / et aussi de nous soustenir ou notre certain

commandeur chacun an une fois / et toutes les choses dessusdittes faire a ses

propres fraiz missions et despens dont icy promects icy ledit sieur s’en

desvest et invest ledit frere Pierre parmy payant chacun an laditte

somme de vingt et cinq florin a notre chappitre provincial qui sera

mil iiiiC lxi (1461) / Et ainsi d’an en an et de terme en terme laditte vie

durant tant seullement dudit frere Pierre / donné le xxvi jour

du mois de mars l’an mil iiiiC lx (1460)

**1460 Acensement à frère Jehan LEARD de la maison Wirecourt les Boyon en Lorraine (doublon)**

Item une aultre lectre par laquelle monseigneur de Champaigne donne et

confere a frere Jehan LEARD sa vie durant entierement une maison

de Wirecourt les Boyon membre de la commanderie de Lorrainne en

chief et en membres tant en rentes censes redevances emoluments

mainmortes eppanes justices et tous aultres droiz appartenant a icelle

sans en riens retenir ou reserver audit monseigneur de Champaigne ou a

sesdits successeurs parmy ce que ledit frere LEARD sera tenu de rendre

et payer audit monseigneur de Champaigne en saditte vie durant

au terme du chappitre provincial la somme de soixante cinq florins

de chapittre ung chacun florin compté pour dix gros tournois / et aussi

sera tenu de payer pour une chacune mainmorte et espane qui

escharront audit lieu lx sols tournois a nous francs et quictes / et

lesquelles mainmortes et espanes ledit frere Jehan sera tenu de

pourchasser requerir et deffendre a ses propres frais et missions /

et sera tenu saditte vie durant de maintenir soustenir et

de servir laditte maison sesdits membres et appertenances bien et convenablement

tant en divin office comme en temporel / et nous recevoir ou

notre lieutenant et procure oudy hostel chacun an une fois ou deux /

sera aussi tenu de soustenir et deffendre tous proces mehuz

et a mouvoir a cause de laditte maison a sesdits fraiz et missions

et de supporter et payer toutes charges mises et a mectre sur icelle

maison / et tout selon les bons uz stilles et coustumes de

notre religion icy promects lesdittes lectres données en date

du jour xi ème de juing l’an mil iiiiC lx (1460)

Page 74

**1487 Acensement à frère Jehan PASQUIER de la maison et hôpital de Velle sous Gevrey**

A tous ceulx qui ses presentes lectres verront et orrons nous frere Guillaume (DAPPELVOISIN ….

de la saincte maison de Sainct Jehan de Jerusalem humble prieur de Champaigne

et commanduer des Commanderies de Beaune Bures et Espailly et Loreyne salut (savoir faisons

a tous que comme il soit ainsi que notre membre maison et hospital de (**Velle……**

**soubz Gevrey en Montaigne** membre de notre commanderie de Bures ……..

en grant ruyne et desolacion plusieurs rentes censes redevances et aultres

appertenances diceluy membre sont en voye de perdre se par nous ny est point

de remede convenable / Ainsi est que pour les sens preudhomnyes et dilligences

que savons en la personne de notre bien aimé religieux en Dieu frere Jehan

PASQUIER religieux dudit ordre aissi pour les agreables services qu’il

a fait par cy devant anvers et ausdites religions esperons qu’il nous fera

au temps advenir / A icelluy frere Jehan PASQUIER avons baillé donné octroyé

et delivré / et par ces presentes baillons donnons et delivrons notredit membre

**Velle soubz Gevrey** avec la cure maison et hospital dicelui membre

rentes censes prez terres vignes droiz aissances et esmolument dicelluy

notredit membre pour dicelluy membre joyr et user sa vie naturelle

durant tant seullement avec lesdits appertenances diceluy tant en spiritualité

que temporalité / pour payant et rendant a nous et a nos successeurs

prieurs et commandeurs dudit Bures ung chacun an dix florins de chappitre

avec tous impoux mis et a mectre lesdits dix florins pronincial ……venant et

avant tous h…. deffarques et rebatus / et pour myeux qu’iceluy frere Jehan

PASQUIER est et sera tenu de bien et dehuement regir et gouverner notredit

menbre et cure d’icelluy / et recouvrer les choses perdues a son pouvoir

sans en rien allienner / et sera aussi tenu ledit frere Jehan de maintenir

et soubzstenir lesdits maison et hospital dicelluy membre en bonne reparacion

Et dicelluy membre et aultres choses dessusdites nous nous devestissons

pour nous et nosdits successeurs commandeurs de ladites commanderie dudit Bures /

Et en investissons ledit frere Jehan PASQUIER sa dite vie durant et le mectons

en bonne possession et saisine pour la teneur desdites presentes lectre / et promectons nous

ledit prieur et commandeur en bonne foy soubz le veul de notre religion

et soubz l’obligacion dudit membre dessus declaré avons et tenus perpetuellement

ferme estable vallable et agreable sans jamais venir au contraire

en aucune maniere que cessoit / En tesmoing desquelles

choses nous avons fait mestre notre scel armoyé de noz armes et

signés le notre scribe cy miz le le xi ème jour du moys de may

l’an mil iiiiC iiiiXX et sept (1487) Ainsi signé H. LEBAULT //

vue 75

**1464 Acensement à frere Jehan NESSE de la maison de Fontenotte, frère Pierre des BORDES voulant s’arrêter**

A tous ceulx qui ses presentes lectres verront et orront nous frere Estienne (de

BUSSUL de la saincte maison de l’ospital de Sainct Jean de Jerusalem humble prieur (de Champaigne

et commandeur des commanderies Beaune Espailly et Longwi Salut savoir faisons

que comme il soit ainsi que de long temps fust et conferé a notre bien aimé

religieux en Dieu frere Pierre des BORDES pour feu de bonne memoire noble

frere Hugues DARCY en son vivant prieur dudit prioré les maison

et hospital de Fontenotes membres de notre Commanderie de Bures laquelle

maison et hospital a gouverner ledit frere Pierre a l’onneur et prouffict de

notre religion et pour subvenir aux affaires et neccessité dudit frere (Pierre

qui est de present homme ancien pour quoy bonnement ne pouvant

suppourter luy seul lesdites charges et affaires tant spirituelles que (temporelles …

nous conciderons les bons services que ledit frere Pierre nous a fait en ( la maison ..

et hospital rentes et censes et revenues soient et bien en iceulx entretenir

regir et mainctenir / et ledit frere Pierre desservir et donner office ……….

le prouffict et l’augmentation de notredite religion par le conseil et assentement (de..

plusieurs de noz freres estant avec nous en notredite commanderie de Bures

a nous informés des bons sens soustien et moralité que notre aimé religieux

en Dieu frere Jehan NESSE a envers nous et notredite religion nous (voullons

ledit frere Jehan NESSE est asseoir et acompaigné nosdits ….. assoyons

et acompaignons avec ledit frere Pierre des BORDES qui aussi ….

requis notredite maison Fontenotes avecques les rentes censes …

pres heritaiges et aultres revenues appertenances a notredite maison de….

laquelle assencicion nous faisons aux lesdits frere Pierre des BORDES

et Jehan NESSE leurs vies durant et du survivant d’ung chacun d’eulx

pour icelle maison regir et gouverner / et sera tenu ledit frere Jehan

NESSE de mainctenir toutes charges et de payer la responcion ……

de quarante solz tournoys **monnoy a present courant** au terme …

acoustumé promectant en bonne foy ne donner en notre maison du

temple de Beaulne durant notre chappitre provincial le mercredy ….

la feste Sainct Pierre et Sainct Paul apostres l’an mil iiiiC lxiiii (1464)

Ainsi signé H. LEBAULT //

**1487 Acensement a frère Jehan du PONT de la maison de Ruffey**

A tous ceulx qui ces presentes lectres verrons et ourrons nous frere Guillaume

DAPPELLEVOISIN humble prieur de Champaigne et commandeur des Commanderies

de Beaune Bures Espailly et Lorrainne Salut Savoir faisons que considerant et…

nous tres bons sens loyaulté et preudommye de Jehan de PONT aussi pour les

agreables services que nous a faiz a nous et a notre religion fait de jour en jour

incessamment et que esperons que nous fera au temps advenir par

l’advis et deliberacion des plusieurs de messeigneurs les commandeurs et freres estans

avec nous en notre chappitre provincial par nous tenu a Voullennes les Templiers

a nous xxxx baillé donné transporté et delivré / et par ces presentes baillons donnons

delivrons transportons et delivrons audit Jehan du PONT sa vie naturelle durant

nostre maison de Ruffey membre du temple de Dijon rentes censes preyz terres

revenues droiz et emoluments dudit Ruffey pour icelluy membre joir et user

sa dite vie durant plainement et paisiblement parmy payant chacun an

a nous et a noz successeurs quatre frans de responcion et pansions tant seullement

a chacun chappitre provincial chacun an premier terme et payement audit chappitre

prochain venant / et dilec en avant d’an en an sadite vie durant

pourveu que ledit Jehan du PONT sera tenu de bien et loyalement entretenir

regir et gouverner et tous procez mehuz et a mouvoir a ses propres

fraiz missions et despens / et aussi sera tenu de nous recepvoir une fois

l’an par ung jour naturel aussi a ses propres fraiz missions et despens en

faisant notre visitacion et dicelluy membre rentes censes droiz esmoluments

et appertenances dicelluy membre nous nous desvestions pour nous et nosdits

successeurs prieurs et commandeurs / et en investissons ledit Jehan du

PONT sadite vie naturelle durant et l’en mectons en bonne possession et

saisine par la teneur de ces presentes lectres / et promectons en bonne foy soubz

le veul de notre religion et soubz l’obligacion dudit membre droiz et

emolumens dicelluy / avoir et tenir audit Jehan du PONT sadite vie naturelle

durant ferme estable vaillable et agreable sans jamais aller ne venir

au contraire par nous ne par aultres en aulcunne maniere que ce soit en

jugement ne dehors / En tesmoing desquelles choses nous avons fait sceller

ces presentes de notre scel armoyé de noz armes et signés du seing manuel

de notre scribe cy mis le neufiesme du mois de may l’an mil iiiiC

quatre vingt et sept (1487) / Ainsy signé ou reploy H. le BAULD //

vue 76

**1487 Acensement à frère Jehan PASQUIER de la maison et hôpital de Velle sous Gevrey** (doublon)

A tous ceulx qui ces presentes lectres verront et orront nous frere Guillaume

DAPPELLEVOISIN de la saincte maison de Sainct Jehan de Jerusalem humble prieur

de Champaigne et commandeur des Commanderies de Beaune Bures et Espailly

et Lorrainne Scavoir faisons a tous que comme il soit que ainsi que notre membre

maison et hospital de **Velle soubz Gevrey en Montaigne** membre de notre commanderie

de Bures soit en grant ruyne et desolation plusieurs rentes censes redevances

et aultres appertanances dicelluy membre sont en voye de perdre se par nous

ny est pou…. de remede agreable / ainsi est que pour le sens preudommye

et dilligence que savons en la personne de notre bien aime religieux en Dieu

frere Jehan PASQUIER religieux dudit ordre / aussi pour les aggreables services

qu’il a fait par cy devant à nous et a notre religion esperons qu’il nous

fera au temps advenir A icelluy frere Jehan PASQUIER avons baillé donné

octroyé et delivré et par ces presentes baillons donnons et delivrons notre membre

de **Velle soubz Gevrey** avec la cure maison et hospital dicelluy membre rentes

censes prez terres vignes droiz aissances et emoluments dicelluy notredit membre

pour dicelluy membre joir xxxxx et user sa vie naturelle durant tant

seullement avec lesdits appertenances dicelluy tant en spiritualité que temporalité

pour payant et rendant a nous et a noz successeurs prieurs et commandeurs

dudit Bures ung chacun an dix florins de chappitre avec tous impoz miz et

a mectre lesdits dix florins provincial …….venant et avant tous h…. deffargues

et rabatu / et parmy ce que dicelluy frere Jehan PASQUIER est et sera tenu de bien

et dehuement regir et gouverner notredit membre et cure dicelluy / et recouvrer

les choses perdues a son povoir sans en riens alliener et sera aussi tenu

ledit frere Jehan de maintenir et soubstenir lesdits maison et hospital dicelluy

membre en bonne reparacion / et icelluy membre et aultres choses dessusdite

nous nous devestissons pour nous et nosdits successeurs commandeurs de

ladite commanderie dudit Bures et en investissons ledit frere Jehan PASQUIER

sadite vie durant et l’en mectons en bonne possession et faisons par la

teneur de ces dicte presentes lectres et promectons nous ledit prieur et commandeur en

bonne foy soubz le veul de notre religion et soubz l’obligacion dudit

membre dessus declaré avoir et tenir perpetuellement ferme estable

vaillable et aggreable sans jamais venir au contraire en aucune

maniere que ce soit / En tesmoing desquelles choses nous avons fait mectre

notre scel armoyé de noz armes / et signées de notre scribe cy mis le

xii ème jour du mois de may l’an mil iiiiC iiiiXX et sept (1487) Ainsy

signé H. le BAULD

vue 77

**1464 Acensement à frere Jehan NESSE de la maison de Fontenotte, frère Pierre des BORDES voulant s’arrêter** (doublon)

A tous ceulx qui ses presentes lectres verront et orront nous frere Estienne

de BUSSUL de la saincte maison de l’ospital de Sainct Jean de Jerusalem humble prieur

Champaigne et commandeur des commanderies Beaune Espailly et Longwi

Salut savoir faisons que comme il soit ainsi que de long temps fust

et conferé a notre bien aimé religieux en Dieu frere Pierre des BORDES pour feu de

bonne memoire noble frere Hugues DARCY en son vivant prieur dudit

prioré les maison et hospital de Fontenotes membres de notre Commanderie

de Bures laquelle maison et hospital a gouverner ledit frere Pierre a l’onneur

et proffit notre religion et pour subvenir aux affaires et neccessité

dudit frere Pierre qui est de present homme ancien pour quoy bonnement ne pouvant

suppourter luy seul lesdites charges et affaires tant spirituelles que temporelles

nous conciderons les bons services que ledit frere Pierre nous a fait en notre

religion et que esperions qu’il nous fera au temps advenir et affi….. notre

maison et hospital rentes et censes et revenues soient et bien en iceulx entretenir

regir et mainctenir / et ledit hospital desservir et donner office

nous consultans le proffict et l’augmentation de notredite religion par le

conseil et assentement de plusieurs de noz freres estant avec nous en notredite

commanderie de Bures a nous informés des bons sens sit… et

cordialité que notre aimé religieux en Dieu frere Jehan NESSE a envers nous

et a notredite religion nous voullonsledit frere Jehan NESSE est

assoir et acompaigner par ces presentes assoyons et acompaignons

avec ledit frere Pierre des BORDES qui aussi …. requis notredite

maison Fontenotes avecques les rentes censes … pres heritaiges et

aultres revenues appertenances a notredite maison de Fontenotes / laquelle

associacion nous faisons aux lesdits frere Pierre des BORDES et Jehan NESSE

leurs vies durant et du survivant d’ung chacun d’eulx pour icelle

maison regir et gouverner / et sera tenu ledit frere Jehan NESSE

de mainctenir toutes charges et de payer la responcion ordinaire

de quarante solz tournoys **monnoy a present courrant** au terme …

acoustumé promectant en bonne foy ne donner en notre maison du

temple de Beaulne durant notre chappitre provincial le mercredy ….

la feste Sainct Pierre et Sainct Paul apostres l’an mil iiiiC lxiiii (1464)

Ainsi signé H. LEBAULT //

**1487 Acensement à Philibert MICHAULT de la cure de la tour de Champignolles** (doublon)

A tous ceulx qui ces presentes lectres verront et orrons nous frere Guillaume

DAPPELLEVOISIN de la saincte maison Sainst Jehan de Jerusalem humble prieur

de Champaigne et commandeur des Commanderies de Beaune Bures Espailly

et Lorrainne Salut en Dieu notre seigneur Savoir faisons que nous confians

des bons sens (con)sciences loyaulté et preudhommye de notre cher et aimé

frere religieux en Dieu frere Phillibert MICHEAUL Aussi pour les

aggreables services qu’il a faict a nous et a notreditte religion et esperons

qu’il fera au temps avenir / Aussi pour l’evidant proffit et utilité de notre

Commanderie de Beaune / affin que les esglises des cures et chappelles

de notreditte religion soient de mieulx en mieulx definis des divins offices

et maisons des reparacions dicelles par le conseil advis et consentement

de plusieurs nos freres estans avec nous au lieu de Voullennes les Templiers /

avons donné et conferé et par ces presentes donnons et conferons a icelluy frere

Phillibert sa vie durant nostre cure en spiruallité et maison nommée

**la Tour de Champignoles** les dismes et redevances dehuz au lieu de Thury

et de notre chappelle dicte le Paris l’ospital pres Nolay tant en tailles

rentes censes terres preys coustume de grainnes gelines avec tout**es**

leurs appertenances / avec dix bichotz de grainnes assavoir

quatre bichots blefz trois bichotz seigle et trois bichotz avenne mesures

dudit Champignoles vingt ouvrées de vignes nommées les Vignes de

Nanteul deppendance dudit Champignoles ainsi qu’elle se comporte avec les

appertenances dicelles tant en obligacions mortuaires offerandes et aultres

choses et esmolumens spirituelz qui pourroient escheoir et appartenir

en notre cure de Champignoles desdits Thury et Paris l’ospital / Et ce

le tout pour le tout residence bestiance et vie dudit frere Phillibert

En .d…cion et pour les gaiges de dix frans et trois muyz de vin

que l’on souloit bailler chascun an aux cures et chappellains desdittes cures

pour icelles regir gouverner et deservyr de toutes charges anciennes et

accoustumées en icelles cures et chappelles reserve toutesfois audit

frere Phillibert la grainnes desdits dix bichots dessusdit / parmy ce qu’il sera

tenus de nous payer et a noz successeurs commandeurs dudit Beaune

ou Champignoles ung florin de chappitre tant seullement chacun an

au jour de la celebracion de notredit chappitre provincial qui est la

respencion ancienne et acoustumée de payer a cause des dismes

dudit Thury Sera aussi tenu de maintenir et soustenir la maison

dicte la Tour dudit Champignoles de toutes reparacions neccessaires

vue 78

ou ont acoustumé d’avoir leurs residences les curés de nostre ditte cure

de Champignoles / Item aussi sera tenus de maintenir et soustenir tous

procez methuz et a mouvoir a cause de notreditte cure et chappelle et

des dismesdudit Thury appertenances et revenues diceulx a ses fraiz missions

et despens / Item sera aussi tenus nous recevoir une fois l’an ung

jour naturel xxx seullement en saisine notre visitacion a ses missions

aussi et despens / Et par aussi en icelles cures chappelles dismes

maison et appartenances en icelles nous nous devestons pour nous et noz successeurs

commandeurs dudit Beaune et Champignoles et icelluy frere Phillibert en

revestons / et par ces presentes luy instituons …. perpetuelsaditte vie durant

de notreditte cure / et des maintenant luy en baillons la vraye saisine

et possession pour en user et joyr sadite vie durant comme dict est / Item

promectz en bonne foy soubz le veul de notre religion et soubz

l’obligacion des choses dessusdittes par nous données / Ceste presente donnation

avoir et tenir ferme estable vaillable et agreable sadite vie durant

sans icelle corrumpre ales ou souffrir ales a l’encontre en quelques

manieres que ce soit / en tesmoing de ce nous avons scellées

ces presentes lectres de notre scel armoyé de noz armes avec le ………………….

manuel de notre scribe cy mis le huictieme jour du mois de may

l’an mil iiiiC iiiiXX et sept(1487)

Ainsi signé / H. le BAUDT

**1464 Acensement pour frère Jehan MOREL de la cure de Fraignot, frère Nicole de ROBERCOURT voulant s’arrêter** (doublon)

A tous ceulx qui ces presentes lectres verront et orront nous

frere Estienne de BUSSU de la saincte maison de l’hospital Sainct Jehan

de Jerusalem humble prieur en Champaigne Salut Savoir faisant que

comme feu de bonne mémoire frere Hugues DARCY jadis prieur de

notre prieuroit de Champaigne eust donné et conferé a notre cher

et aime frere religieux en Dieu frere Nycole de ROBERCOURT commandeur

de la maison et hospital de la Magdelene de Dijon notre maison de

Montmorot membre de notre commanderie de Bures a sa vie pour

icelle regir et gouverner / lequel frere Nycole nous a fait dire

et exposer que pour le present a charges grandes tant en spirituel

comme temporel mesmement a charges des respencions de notredit

prioré / et ne peust bonnement faire executer desdites respencions

ne faire son debvoir ne entendre en gourvernant de ladite maison

de Montmorot et que en icelle maison a faictes plusieurs belles

reparacions comme appert / Et auroit grant desplaisir si icelle

maison venoit a desolacion que ne fussent bien maintenues lesdites

reparacions ainsi donné elles sont faictes de present / pourquoy

nous a pris et instamment requis que voulussions octroyer et donner

licence de asseoir et donner notre maison de Montmorot de rechief

a notre religieux et aimé frere Jehan MOREL son nep… au survivent

d’eulx deux pourveu que ledit frere Nycole loger dicelle sadite vie

durant ainsi comme par avant nous incluant a la supplicacion

dudit frere Nycole avont donné baillé et laissé donnons baillons

et delaissons par ces presentes notre dite maison de Montmorot audit frere Jehan

MOREL tant en spirituel comme temporel ensemble la cure fr Fraignot

avec toutes leurs appertenances tant censes rentes revenues tailles du

ruz que on dit la taille doutre mer mainmorte espanes et

aultres redevances quelxconques qui sont es villes finaiges territoire

de Mignot Beneuvre Fraignot Bussieres Busserotes Montenailles

et Vesvrote soient dismes justice et toutes aultres choses quelxconques

appartenant a notre maison de Montmorot cure dudit Fraignot sans

riens reserver ne retenir a nous ne a noz successeurs commandeurs

dudit Bures parmy ce qu’ilz seront teneuz a nous et a noz

vue 79

successeurs commandeurs dudit Bures et payer chacun an pou…

respencion la somme de dix florins de chappitre dix gros pour florin

au temps et terme dudit chappitre et de supporter toutes charges ….

toutes reparacions et procez / et reservons en ce pour nous et noz

successeurs que si ledit frere Nycole aloit de vie a Trespas avant …

que ledit frere Jehan MOREL que la despoille dudit frere Nycole nous …

demourra soubz l’ancien estat dudit Montmorot / item seront tenuz …

de nous ou noz successeurs commandeurs recevoir une fois en ….

par maniere de visitacion / et aussi seront tenuz de desservir ou

faire desservir le divin office de notredite cure de Fraignot ensemble

la chappelle dudit Montmorot selon et a la maniere qu’il est a…

de faire les bons uz et coustumes de notre religion Pourquoy

nous promectons en bonne foy soubz le veul de notre religion pour nous

et noz successeurs prieurs et commandeurs dudit Bures toutes

les choses dessusdites / et non venir ou consentir venir par nous

ou par aultre en aucune maniere quelconque au contraire …

choses dessusdites / et par ainsi de notredite maison ..

ensemble toutes leurs appertenances nous devestons et ledit

frere Jehan MOREL en revestaons sa vie durant et luy en baillons

par ces presentes la possession et saisine / En tesmoing de ce nous

avons scellées ces presentes de notre scel armoyé de noz armes

faictes et données en notre maison du temple de Beaune de

notre chappitre principal le septiesme jour du mois de ju(illet …

l’an mil iiiiC lxiiii (1464) / ainsi signé .J. GUILLES.

**1486 Acensement pour frère Pierre GUILLEREAULT de Thoisy le Désert, frère Martin VIAN voullant s’arrêter**

(doublon)

Nous frere Guillaume DAPPELLEVOISIN de la saincte maison de l’ospital

sainct Jehan de Jerusalem humble prieur d’icelluy en Champaigne

et commandeur de la Commanderie de Beaune Bures espailly et Lorrainne

Salut Savoir faisons a tous que ces presentes lectres verront et orront

que comme il soit ainsi que feu bonne memoire noble et religieuse

personne frere Estienne BUSSUL a son vivant prieur d’icelluy prieuré

et commandeur dudit Beaune des long temps eust et dit donné

et conferé a notre bien aimé religieux en Dieu frere Martin VIAN notre

maison de Thoisy le Desert membre de notre commanderie de Bures

avec les appertenances dicelle et pour survenir aux afferes

dicelluy nous considerans le proffit et augmentacion de notre religion / et

aussi les bons services que ledit frere Martin nous a fait affin

que le divin service soit fait de mieulx en mieulx en notre chappelle

dudit Thoisy et que notreditte maison et appertenances soient bien maintenues

regis gouvernés et soustenus par l’advis et deliberacion

de tous les freres dudit prioré estant avec nous en notre chappitre

provincial par nous tenu et celebré au lieu de Voullennes les

Templiers le vii ème jour du mois de may l’an mil iiiiC iiiiXX et six (1486)

et du consentement et en la requeste dudit frere Martin avons acompaigné

avec luy notre cher et bien aimé frere frere Pierre GUILLEREAUL en nostreditte

maison de Thoisy le Desert ensemble toutes ses appertenances et drois

quelxconques tant spirituelz que temporelz / et leur avons donné

et delaissé donnons et delaissons et par ces presentes assoirons

et acompaignons tant en rentes censes tailles fours preiz

terres arables proffiz et emolumens quelxconques leur vie

durans et du survivent d’ung chacun d’eulx pour regir et

gouverner honnorablement maintenir et soustenir lesdittes chappelles

et maisons en bon et convenable estat tout selon les bons Uz et

Coustumes de notre religion / parmy ce que les dessusdit sont et seront tenuz

de nous payer et a noz successeurs commandeurs dudit Bures au

terme de notre chappitre provincial de responcion la somme de vingt florins

de chappitre avec tous impoz mis et a mectre en notre religion / et

seront tenuz iceulx freres de nous recevoir nous et noz gens

ung jour naturel une fois l’an en faisant notre visitacion

a leurs propres missions et despens / et auront lesdits freres

vue 80

en noz bois dudit Thoisy leur chauffaige pour eulx leurs serviteurs

et mitanchiers faulcungs en y mecterons y en ladite maispon / et

avec ce prendront tous bois en notredit bois pour le soustement desdittes

maisons avec tout le proffit des paissons que constient

chacun an ledit bois / et par ainsi dudit membre de Thoisy le Desert

*(et de toutes les appertenances dicelle tant spirituels que temporels) ligne oubliée !!*

nous devestons pour nous et noz successeurs commandeurs

dudit Bures / et iceulx freres Martin VIAN et Pierre GUILLERREAUL en investons

leurs vies durant et du survivent eulx promects en bonne

foy soubz le veul de notre religion et soubz l’obligations de tous

les biens appertenances dudit Thoisy lesquels xxx xnous submectons

et obligeons quant ad ce ce present bail et donnacion avons et tenus

pour agreable ferme et estable comme dit est / en tesmoing de ce

nous avons fait sceller ces presentes de notre scel armoyé de noz

armes faictes et passées en notredit chappitre les an et jours dessus dit /

Ainsi signé H. le BAUDT /

**1486 Mise au point Ratification** (doublon)

A tous ceulx qui ces presentes lectres verront et orront nous frere Guillaume

APPELLEVOISIN de la saincte maison de l’ospital Sainct Jehan de Jerusalem

humble prieur dicelluy en Champaigne Salut en Dieu notre seigneur Savoir

faisons que les lectres parmy lesquelles ces presentes sont annepres et

de tout le contenu en icelles nous en confere et assentement de tous les

freres dudit prioré estant avec nous en notre chappitre provincial par

nous tenu et celebré au lieu de **Voullennes les Templiers** le viii ème jour

du mois de may l’an mil iiiiC iiiiXX et six (1486) avons louhé et consenti

ratiffié et approuvé louhons et consentons ratiffions et approuvons

et par ces presentes consfirmons en tesmoings desquelles choses nous

avons fait mectre le scel de notredit prioré a ces presentes lectres

faictes et passées en notredit chappitre les an, jour et lieu dessus dit

Yves Degoix le Salamandre.jpg